SOMMARJU TAD-DEĊIŻJONI TAL-KUMMISSJONI

tal-4 ta’ Lulju 2019

dwar proċediment skont l-Artikolu 65 tat-Trattat KEFA

(Il-każ AT.37956)

(notifikat bid-dokument C(2019) 4969)

(It-test bil-lingwa taljana biss huwa awtentiku)

(Test b’rilevanza għaż-ŻEE)

(2020/C 312/07)

Fl-4 ta’ Lulju 2019 il-Kummissjoni adottat deċiżjoni dwar proċediment skond l-Artikolu 65 tat-Trattat KEFA. F’konformità mad-dispożizzjonijiet tal-Artikolu 30 tar-Regolament tal-Kunsill (KE) Nru 1/2003 (1) , il-Kummissjoni qiegħda hawnhekk tippubblika l-ismijiet tal-partijiet u l-kontenut prinċipali tad-deċiżjoni, inkluża kull penali imposta, fid-dawl tal-interess leġittimu tal-impriżi fil-protezzjoni tas-sigrieti kummerċjali tagħhom.

1. INTRODUZZJONI

(1) Il-ksur inkwistjoni jikkonċerna lill-Artikolu 65 tat-Trattat li jistabbilixxi l-Komunità Ewropea tal-Faħam u l-Azzar (“it-Trattat KEFA”) fis-settur tal-vireg għar-rinfurzar fl-Italja u li diġà kien is-suġġett ta’ żewġ deċiżjonijiet preċedenti tal-Kummissjoni.

(3) Din id-Deċiżjoni hija indirizzata lil ħames impriżi Taljani li jinkludu sitt kumpaniji: Alfa Acciai SpA (“Alfa”), Feralpi Holding SpA (“Feralpi”), Ferriere Nord SpA (“Ferriere Nord”), Partecipazioni Industriali SpA in Amministrazione Straordinaria (“Partecipazioni Industriali” jew “Riva”), Valsabbia Investimenti SpA u Ferriera Valsabbia SpA (“Valsabbia”, biex tiġi indikata l-persuna jew iż-żewġ persuni ġuridiċi kkostitwiti taħt l-isem Valsabbia Investimenti SpA u taħt l-isem Ferriera Valsabbia SpA). Il-ftehim li ħadu sehem fih dam mis-6 ta’ Diċembru 1989 sal-4 ta’ Lulju 2000.

2. DESKRIZZJONI TAL-KAŻ

2.1. Proċedura

(4) Abbażi tal-informazzjoni miġbura waqt spezzjonijiet li saru fl-uffiċċji tal-manifatturi tal-vireg għar-rinfurzar u tar-risposti għal talbiet għall-informazzjoni li ntbagħtu lil dawn l-impriżi skont l-Artikolu 47 tat-Trattat KEFA, il-Kummissjoni, fis-26 ta’ Marzu 2002, bdiet proċedimenti skont l-Artikolu 65 tat-Trattat KEFA u adottat id-dikjarazzjoni ta’ oġġezzjonijiet, innotifikata skont l-Artikolu 36 tat-Trattat KEFA lill-impriżi destinatarji ta’ din id-Deċiżjoni.

(5) Tul l-investigazzjoni, Ferriere Nord kkuntattjat lill-Kummissjoni skont l-Avviż tal-Kummissjoni dwar l-immunità minn multi jew it-tnaqqis tal-ammont tagħhom f’każijiet ta’ akkordji tat-18 ta’ Lulju 1996 (“Avviż ta’ Klemenza”) ( 7 )

(6) Id-destinatarji tad-dikjarazzjoni ta’ oġġezzjonijiet ssottomettew il-kummenti bil-miktub tagħhom u talbu sabiex ikunu jistgħu jippreżentawhom oralment quddiem l-Uffiċjal tas-Smigħ waqt is-seduta li saret fit-13 ta’ Ġunju 2002.

(7) Fit-13 ta’ Awwissu 2002, il-Kummissjoni bagħtet lill-istess destinatarji dikjarazzjoni ta’ oġġezzjonijiet addizzjonali li fiha spjegat liema kienet se tkun il-pożizzjoni tagħha dwar il-kontinwazzjoni tal-proċediment wara l-iskadenza tat-Trattat KEFA. L-uffiċjal tas-Seduta organizza t-tieni seduta fil-preżenza tar-rappreżentanti tal-Istati Membri fit-30 ta’ Settembru 2002, li kienet tirrigwarda biss id-dikjarazzjoni tal-oġġezzjonijiet addizzjonali.

(8) Il-proċedura laħqet il-qofol tagħha bl-adozzjoni tad-deċiżjoni tas-17 ta’ Diċembru 2002 kontra tmien impriżi u assoċjazzjoni tal-impriżi, li wara ġiet annullata mill-Qorti tal-Prim’Istanza fil-25 ta’ Ottubru 2007 wara appelli li saru mit-tmien impriżi destinatarji. Madankollu, id-Deċiżjoni kienet definittiva fir-rigward tal-assoċjazzjoni tal-impriżi, li ma kinitx appellat.

(9) L-annullament tad-deċiżjoni tas-17 ta’ Diċembru 2002 kien abbażi tal-indikazzjoni żbaljata tal-bażi ġuridika (il-paragrafi 4 u 5 tal-Artikolu 65 tat-Trattat KEFA, li kienu skadew meta d-deċiżjoni ġiet adottata). Għalhekk, l-annullament ma jnaqqasx mill-validità tal-proċedura amministrattiva li saret qabel l-adozzjoni tad-Deċiżjoni. Għaldaqstant, permezz tal-ittra ddatata t-30 ta’ Ġunju 2008, il-Kummissjoni infurmat lill-partijiet interessati bl-intenzjoni tagħha li tadottata mill-ġdid id-Deċiżjoni annullata bil-bażi ġuridika kkoreġuta. Il-partijiet kollha ppreżentaw osservazzjonijiet fil-mertu.

(10) Fit-30 ta’ Settembru 2009, il-Kummissjoni adottat it-tieni Deċiżjoni rigward dan il-każ. Id-Deċiżjoni tat-30 ta’ Settembru 2009 ġiet emendata bid-Deċiżjoni tat-8 ta’ Diċembru 2009, peress li għadd ta’ annessi bi żball tħallew barra mid-Deċiżjoni tat-30 ta’ Settembru 2009.

(11) Id-destinatarji kollha tad-Deċiżjoni tat-30 ta’ Settembru 2009 resqu appelli kontriha quddiem il-Qorti Ġenerali tal-Unjoni Ewropea, li ċaħdet dawn l-appelli fis-sentenzi tagħha tal-2014.

(12) Bejn l-20 u l-24 ta’ Frar 2015, Alfa, Feralpi, Ferriere Nord, Riva u Valsabbia appellaw quddiem il-Qorti tal-Ġustizzja kontra s-sentenzi rispettivi tal-2014.

(13) Fil-21 ta’ Settembru 2017, il-Qorti tal-Ġustizzja annullat id-deċiżjoni tat-30 ta’ Settembru 2009, kif emendata bid-Deċiżjoni tat-8 ta’ Diċembru 2009, sa fejn din kienet tikkonċerna l-impriżi li din id-Deċiżjoni kienet tindirizza, u annullat ukoll is-sentenzi tal-Qorti Ġenerali tal-2014 dwar l-appelli mressqa mill-impriżi li lilhom hija indirizzata din id-Deċiżjoni.

(14) Il-Qorti tal-Ġustizzja sabet li kien hemm ksur tal-proċedura minħabba li l-ewwel seduta, li kienet tirrigwarda l-mertu tal-każ, li saret fit-13 ta’ Ġunju 2002 meta t-Trattat KEFA kien fis-seħħ, kienet seħħet mingħajr l-attendenza tar-rappreżentanti tal-awtoritajiet tal-kompetizzjoni tal-Istati Membri, filwaqt li t-tieni seduta tat-30 ta’ Settembru 2002, li għaliha r-rappreżentanti tal-Istati Membri ġew mistiedna skont id-dispożizzjonijiet tat-Trattat KE li eventwalment beda japplika, kienet primarjament tirrigwarda l-konsegwenzi legali tal-iskadenza tat-Trattat KEFA u mhux il-mertu tal-każ.

(15) Għalhekk, il-Qorti kkonkludiet li s-seduta ta’ smigħ tat-13 ta’ Ġunju 2002 ma kinitx kompletament konformi mar-rekwiżiti proċedurali li jikkonċernaw l-adozzjoni ta’ deċiżjoni abbażi tal-Artikolu 7(1) u l-Artikolu 23(2) tar-Regolament (KE) Nru 1/2003 u l-Artikolu 14(3) tar-Regolament (KE) Nru 773/2004.

(16) Peress li r-raġunijiet għall-annullament tad-Deċiżjoni tat-30 ta’ Settembru 2009 kienu jirrigwardaw esklużivament żball proċedurali li jikkonċerna ż-żamma tas-seduta ta’ smigħ, u ma kienu jikkonċernaw l-ebda att amministrattiv u proċedurali preparatorju għaliha, il-Kummissjoni ddeċidiet, skont il-ġurisprudenza stabbilita ( 8 ) , li terġa’ tibda l-proċedura fil-punt eżatt li fih seħħ l-iżball proċedurali, filwaqt li tat lill-partijiet il-possibbiltà li jippreżentaw l-osservazzjonijiet tagħhom dwar il-kwistjoni kollha fil-kuntest ta’ seduta li għandha ssir skont l-Artikolu 14(3) tar-Regolament (KE) Nru 773/2004.

(17) Fil-15 ta’ Diċembru 2017, il-Kummissjoni għalhekk bagħtet ittra lid-destinatarji ta’ din id-Deċiżjoni biex tinfurmahom bl-intenzjoni tagħha li terġa’ tibda l-proċedura u tistedinhom biex jesprimu l-interess tagħhom li jattendu seduta orali fil-preżenza tar-rappreżentanti tal-Istati Membri. L-ittra offriet lill-partijiet l-opportunità li jippreżentaw kwalunkwe kumment bil-miktub dwar il-kontenut tal-ittra.

(18) Il-partijiet kollha ppreżentaw osservazzjonijiet bil-miktub. Il-partijiet kollha, ħlief Partecipazioni Industriali, talbu wkoll li jinstemgħu oralment waqt seduta. Din is-seduta nżammet fit-23 ta’ April 2018. Partecipazioni Industriali bagħtet osservazzjonijiet bil-miktub fl-24 ta’ April 2018.

(19) Fl-4 ta’ Diċembru 2018, Alfa, Feralpi, Ferrere Nord u Valsabbia bagħtu ittra lill-Kummissjoni fejn ipproponew żewġ alternattivi possibbli għall-adozzjoni ta’ deċiżjoni mill-Kummissjoni li timponi multi. Il-Kummissjoni wieġbet għal din l-ittra fit-12 ta’ Diċembru 2018.

2.2. L-involviment individwali fil-prattiċi

(20) Id-destinatarji ta’ din id-Deċiżjoni wettqu ksur uniku, kumpless u kontinwat tal-Artikolu 65(1) tat-Trattat KEFA li għandu bħala għan jew bħala effett l-iffissar tal-prezzijiet, u li pprovda l-bażi għal ftehimiet li jillimitaw jew jikkontrollaw il-produzzjoni jew il-bejgħ fis-suq Taljan tal-vireg li jirrinforzaw il-konkrit f’għamla tonda fil-forma ta’ vireg jew rombli.

(21) B’mod aktar speċifiku, minn tal-inqas l-aħħar tal-1989 l-impriżi destinatarji ta’ din id-deċiżjoni ffissaw il-prezzijiet għas-“supplimenti marbuta mal-qies” tal-vireg għar-rinfurzar fl-Italja. Minn April 1992, dawn l-impriżi estendew id-deċiżjonijiet u l-prattiċi tagħhom għall-iffissar tal-prezz bażiku tal-vireg għar-rinfurzar fl-Italja. Minn din id-data sa Settembru 1995 il-ftehim ġie estiż għall-iffissar tal-kundizzjonijiet ta’ pagament.

(22) Mill-1995 ’il quddiem il-parteċipanti fil-ftehim bdew jiftiehmu dwar it-tnaqqis jew il-kontroll tal-produzzjoni jew tal-bejgħ, bl-iskop li jnaqqsu l-kwantitajiet ta’ vireg għar-rinfurzar maħruġa fis-suq. Xi wħud minnhom bdew iħaddmu sistema ta’ kontroll reċiproku multilaterali, aktar preċiża u sistematika, tal-kwantitajiet prodotti u mibjugħa minn kull impriża.

(23) Il-Kummissjoni m’għandiex f’idejha biżżejjed informazzjoni biex turi l-eżistenza tal-ksur tar-regoli tal-kompetizzjoni għall-perjodu ta’ wara l-4 ta’ Lulju 2000. Ta’ min jgħid li mhux l-impriżi kollha neċessarjament ħadu sehem fil-prattiki spjegati hawnhekk u li xi wħud minnhom ipparteċipaw għal perjodi iqsar minn dawk imsemmija.

2.3. It-tkomplija tal-proċedimenti kontra l-impriżi destinatarji

(24) F’dan il-każ, is-setgħa diskrezzjonali tal-Kummissjoni li tadotta deċiżjoni trid tiġi eżerċitata billi jitqies l-interess pubbliku sabiex ikun hemm eżekuzzjoni effettiva tar-regoli tal-kompetizzjoni apparagun tal-interessi tad-destinatarji li jiksbu l-aħjar rimedju possibbli għall-allegat ksur tad-drittijiet fundamentali tagħhom minħabba t-tul tal-proċedimenti.

(25) L-eżitu tal-Kummissjoni li tqis l-interessi rispettivi juri li, f’dan il-każ, l-adozzjoni ta’ deċiżjoni li timponi multi tevita l-impunità għall-partijiet billi tiżgura effett dissważiv u applikazzjoni koerenti u effettiva tar-regoli tal-kompetizzjoni. Fl-istess ħin, iċ-ċirkustanzi speċifiċi ta’ dan il-każ ittieħdu inkonsiderazzjoni mill-Kummissjoni għall-finijiet tal-iffissar tal-multi applikabbli għad-destinatarji tad-Deċiżjoni. Għaldaqstant id-destinatarji jkunu jistgħu jibbenefikaw minn tnaqqis adegwat fil-multi applikabbli, sabiex jittaffew il-konsegwenzi potenzjali ta’ żbalji proċedurali mwettqa mill-Kummissjoni.

2.4. Destinatarji

(26) Alfa Acciai SpA hija impriża li magħha għandu x’jaqsam mhux biss l-aġir ta’ Alfa Acciai S.p.A, iżda wkoll dak ta’ Alfa Acciai srl, Acciaierie Megara SpA (mill-1996) u Acciaierie di Sicilia SpA. Alfa ħadet sehem fil-ftehim mis-6 ta’ Diċembru 1989 sal-4 ta’ Lulju 2000. Mill-banda l-oħra, mit-13 ta’ Ġunju 1995 sat-12 ta’ Frar 1996 Alfa ma ħaditx sehem fil-parti tal-ftehim rigward il-limitazzjoni jew il-kontroll tal-produzzjoni jew tal-bejgħ.

(27) Feralpi Holding SpA hija s-suċċessur legali ta’ Feralpi Siderurgica SpA, u hija impriża li kienet responsabbli mhux biss għall-aġir tal-istess Feralpi Siderurgica SpA iżda anki għall-aġir ta’ Feralpi Siderurgica srl u għal dik li qabel kienet Feralpi Siderurgica SpA. Feralpi ħadet sehem fil-ftehim mis-6 ta’ Diċembru 1989 sas-27 ta’ Ġunju 2000.

(28) Partecipazioni Industriali SpA in Amministrazione Straordinaria huwa l-isem ġdid ta’ Riva Fire SpA, u hija impriża li kienet responsabbli mhux biss għall-aġir ta’ dik li kienet Riva Acciaio SpA, iżda anki għall-aġir ta’ Fire Finanziaria SpA, Riva Prodotti Siderurgici SpA, Acciaierie e Ferriere di Galtarossa SpA u Acciaierie del Tanaro SpA. Partecipazioni Industriali ħadet sehem fil-ftehim mis-6 ta’ Diċembru 1989 sas-27 ta’ Ġunju 2000. Madankollu, mis-27 ta’ Novembru 1997 sat-30 ta’ Novembru 1998 l-impriża ssospendiet il-partiċipazzjoni tagħha fil-parti tal-ftehim dwar il-limitazzjoni jew kontroll tal-produzzjoni jew tal-bejgħ.

(29) Valsabbia Investimenti SpA u Ferriera Valsabbia SpA huma impriżi li kienu responsabbli mhux biss għall-aġir ta’ Valsabbia Investimenti SpA u Ferriera Valsabbia SpA, iżda anki għall-aġir ta’ dik li kienet Ferriera Valsabbia SpA u dik li aktar qabel kienet Ferriera Valsabbia SpA. Fil-fatt, Valsabbia Investimenti SpA u Ferriera Valsabbia SpA huma sempliċiment iż-żewġ kumpaniji li rriżultaw mill-qasma (fl-1 ta’ Marzu 2000) ta’ dik li kienet Ferriera Valsabbia SpA. L-impriża ħadet sehem fil-ftehim mis-6 ta’ Diċembru 1989 sas-27 ta’ Ġunju 2000.

(30) Ferriere Nord SpA hija l-istess impriża u l-istess persuna ġuridika, bl-istess isem kummerċjali, attiva fis-settur tal-vireg għar-rinfurzar sa minn April 1992, li kienet responsabbli għall-aġir li skont din id-Deċiżjoni jikkostitwixxi ksur tal-liġi tal-kompetizzjoni tal-Komunità li l-Kummissjoni oġġezzjonat għalih. Ferriere Nord ħadet sehem fil-ftehim mill-1 ta’ April 1993 sal-4 ta’ Lulju 2000. Madankollu mit-13 ta’ Ġunju 1995 sas-27 ta’ Settembru 1998 Ferriere Nord ma ħaditx sehem fil-parti tal-ftehim li tirrigwarda l-limitazzjoni jew kontroll tal-produzzjoni jew tal-bejgħ.

2.5. Multi

(31) L-ammont tal-multi ġie ffissat abbażi tal-Linji Gwida tal-1998 dwar il-multi.

2.5.1. Ammont bażiku

(32) Il-ksur jikkonsisti fi prattika restrittiva unika, kumplessa u kontinwa, li peress li l-għan tagħha huwa l-iffissar tal-prezzijiet u l-limitazzjoni jew il-kontroll tal-produzzjoni jew tal-bejgħ, tikkostitwixxi ksur ferm gravi tal-Artikolu 65(1), tat-Trattat KEFA. Il-kartell kien ikopri t-territorju kollu tal-Italja. Il-Kummissjoni għalhekk tqis li d-destinatarji wettqu ksur gravi ħafna. Il-fatt li l-prattika restrittiva kienet limitata biss għas-suq Taljan ma jnaqqasx il-gravità tal-ksur biex titqies bħala gravi minflok ferm gravi, ġaladarba jrid jittieħed inkonsiderazzjoni l-volum tal-produzzjoni Taljana fil-waqt tal-ksur.

(33) Madankollu, mingħajr preġudizzju għan-natura ferm gravi tal-ksur, meta ġiet biex tiffissa l-ammont bażiku tal-multa, il-Kummissjoni tat kas il-karatteristiċi speċifiċi ta’ dan il-każ, li għandu x’jaqsam ma’ suq nazzjonali li dak iż-żmien kien suġġett għar-regoli tat-Trattat KEFA, u li matulu l-intrapriżi destinatarji tad-deċiżjoni rrappreżentaw, fl-ewwel perjodu tal-ksur, parti limitata tas-suq inkwistjoni.

2.5.1.1. Trattament differenzjat

(34) Fil-kategorija tal-ksur ferm gravi, l-iskala tal-multi applikabbli tagħmilha possibbli li l-impriżi jiġu ttrattati b’mod differenti sabiex jittieħed inkonsiderazzjoni ta’ kemm l-awturi tal-ksur għandhom kapaċità ekonomika effettiva li jagħmlu ħsara lill-kompetizzjoni b’mod sinifikanti u u biex il-multa tiġi ffissata f’livell li jiggarantixxi li jkollha effett dissważiv biżżejjed.

(35) Il-Kummissjoni tqis li s-sehem mis-suq miksub mid-destinatarji ta’ din id-deċiżjoni fl-aħħar sena sħiħa tal-ksur (1999), ma huwiex rappreżentattiv tal-preżenza effettiva tagħhom fis-suq rilevanti fil-perjodu ta’ referenza. Bejn l-1990 u l-1999 is-sehem mis-suq tal-impriżi prattikament ittriplika. Għalhekk, fuq il-bażi tas-sehem mis-suq medju fil-perjodu 1990-1999, tlett gruppi ta’ impriżi jistgħu jiġu identifikati rigward il-preżenza tagħhom fis-suq f’ordni dekrexxanti.

(36) Fid-deċiżjonijiet annullati tas-17 ta’ Diċembru 2002 u tat-30 ta’ Settembru 2009, il-Kummissjoni qieset li għal Riva, l-ammont bażiku tal-multa kkalkulat skont id-daqs relattiv tas-suq inkwistjoni jenħtieġ li jiżdied sabiex jittieħdu inkunsiderazzjoni d-daqs u r-riżorsi globali tagħha. Il-fatturat fuq prodotti tal-KEFA li Riva kisbet kien ħafna akbar meta mqabbel ma’ dak ta’ impriżi oħrajn involuti. Għalhekk, sabiex jiġi żgurat livell ta’ deterrenza suffiċjenti, il-Kummissjoni kienet tal-fehma li l-ammont bażiku tal-multa għal Riva jenħtieġ li jiżdied b’375 %.

(37) Madankollu, is-sitwazzjoni attwali tas-suq ta’ Riva hija differenti ħafna. Matul dawn l-aħħar ftit snin, din l-impriża kellha riżultati (globali) differenti ħafna, b’fatturat li kien żero kemm fl-2017 kif ukoll fl-2018. Partecipazioni Industriali ddikjarat li l-fatturat tagħha fuq prodotti tal-KEFA sa mill-2013 kien negliġibbli. Fl-2012 Riva nqasmet u l-parti relatata mal-prodotti t-twal ġiet assenjata lill-grupp immexxi minn Riva Forni Elettrici SpA, li mbagħad din bigħetha fl-2015. Riva ngħatat aċċess għall-proċedura ta’ amministrazzjoni straordinarja u effettivament l-unika attività attwali tagħha hija l-likwidazzjoni tal-assi li jifdal. Għal dawn ir-raġunijiet, il-Kummissjoni ma għadhiex tqis li ż-żieda fl-ammont bażiku tal-multa huwa xierqa u għalhekk, għad-destinatarji kollha ta’ din id-Deċiżjoni, mhu se tiġi applikata l-ebda żieda fl-ammont bażiku.

2.5.1.2. It-tul ta’ żmien

(38) Il-ksur dam aktar għal minn għaxar snin u sitt xhur għall-impriżi kollha ħlief għal Ferriere Nord, fejn il-ksur dam għal aktar minn seba’ snin. Għaldaqstant, it-total bażiku tal-multa jiżdied b’105 % għall-impriżi kollha, ħlief għal Ferriere Nord li għaliha jiżdied b’70 %.

2.5.2. Ċirkostanzi aggravanti

(39) F’dan il-każ, il-Kummissjoni sabet biss ċirkostanza aggravanti waħda, jiġifieri li Ferriere Nord kienet diġà s-suġġett tad-Deċiżjoni tal-Kummissjoni tat-2 ta’ Awissu 1989 dwar il-parteċipazzjoni tagħha fi ftehim biex jiġu ffissati l-prezzijiet u jiġi limitat il-bejgħ fis-settur tax-xbieki tal-azzar iwweldjati ( 9 )

(40) Għaldaqstant il-Kummissjoni tqis li huwa neċessarju li timponi ż-żieda ta’ 50 % tal-ammont bażiku fil-konfront ta’ Ferriere Nord.

2.5.3. Ċirkostanzi mitiganti

(41) Il-fatt li Riva u Ferriere Nord ma pparteċipawx, għal ċertu perjodu ta’ żmien, direttament f’waħda mill-erba’ forom tal-ftehim (il-limitazzjoni jew il-kontroll tal-produzzjoni u/jew tal-bejgħ) jenħtieġ li jitqies bħala ċirkustanza mitiganti separata. Il-Kummissjoni tinnota li Riva ma pparteċipatx f’din il-parti tal-ftehim għal madwar sena, filwaqt li Ferriere Nord ma pparteċipatx għal madwar tliet snin ( 10 )

(42) Il-Kummissjoni għalhekk tqis li huwa meħtieġ li jitnaqqas l-ammont bażiku tal-multa bi 3 % għal Riva u b’6 % għal Ferriere Nord.

2.5.4. Tnaqqis ulterjuri tal-multa sabiex jittieħed inkunsiderazzjoni t-tul tal-proċedura amministrattiva

(43) Il-Kummissjoni tqis li l-iżbalji proċedurali li għamlet fil-kuntest tat-transizzjoni bejn it-Trattat KEFA u t-Trattat KE u d-dewmien li seta’ kien ikkawżat minn dawn l-iżbalji jista’ jiġġustifika kumpens xieraq għad-destinatarji ta’ din id-Deċiżjoni.

(44) Fid-dawl tad-diskrezzjoni tal-Kummissjoni fir-rigward tal-iffissar tal-multi, id-destinatarji ta’ din id-deċiżjoni jistgħu għalhekk jingħataw tnaqqis fil-multi li jenħtieġ li jkun proporzjonat sabiex ma jiġux ippenalizzati d-destinatarji għall-iżbalji proċedurali li huma ma wettqux, li madankollu, mhux ta’ tali skala li jmur kontra l-prinċipju li l-kartelli huma ksur serju ħafna tal-liġi tal-kompetizzjonji.

(45) Sabiex jittieħdu inkunsiderazzjoni kif xieraq dawn il-fatturi, il-Kummissjoni tikkonkludi li jista’ jingħata tnaqqis fil-multi ta’ 50 % bħala ċirkustanza attenwanti straordinarja sabiex jittaffew il-konsegwenzi negattivi għad-destinatarji ta’ din id-deċiżjoni li rriżultaw mit-tul tal-proċedimenti. Għaldaqstant, dan it-tnaqqis għandu jingħata lid-destinatarji kollha ta’ din id-Deċiżjoni.

2.5.5. L-applikazzjoni tal-ogħla multi skont l-Artikolu 23(2) tar-Regolament (KE) Nru 1/2003

(46) Partecipazioni Industriali bħala s-suċċessur legali ta’ Riva ngħatat aċċess għall-proċedura ta’ amministrazzjoni straordinarja fil-5 ta’ Diċembru 2016. Għalhekk, minn din id-data, il-kumpannija waqfet topera bħala negozju attiv u ma kellhiex iktar l-obbligu legali li tħejji l-kontijiet annwali (li jitħejjew biss wara li l-proċedura ta’ insolvenza tkun tlestiet, għall-perjodu li jikkorrispondi mat-tul kollu ta’ din il-proċedura). L-aħħar dħul mill-bejgħ għall-2015 kien ta’ EUR 594,000.

(47) F’sitwazzjoni bħal din, il-Kummissjoni tqis li, sabiex ikun hemm konformità mal-impenn li sar fid-dikjarazzjoni tal-oġġezzjonijiet addizzjonali tat-12 ta’ Awwissu 2002 biex jiġi stabbilit il-limitu massimu tal-multi, inkluż għal Partecipazioni Industriali bħala s-suċċessur legali ta’ Riva, għal 10 % tal-fatturat fuq prodotti tal-KEFA fit-territorju tal-Unjoni fl-aħħar sena kollha qabel id-data tal-adozzjoni tad-Deċiżjoni finali (2017), u minħabba li fl-2017, il-fatturat fuq il-prodotti tal-KEFA miksub minn Partecipazioni Industriali bħala s-suċċessur legali ta’ Riva, jiġifieri l-valur tal-produzzjoni tagħha kien żero, il-multa applikabbli għal din l-impriża għall-parteċipazzjoni tagħha fil-ksur issanzjonat minn din id-Deċiżjoni ma tistax taqbeż dan il-limitu massimu, u għalhekk trid tkun żero.

(48) Il-Kummissjoni tqis li dan l-ammont ta’ multa applikabbli għal Partecipazioni Industriali huwa ġustifikat f’kull każ mill-ħtieġa li jiġi żgurat li l-ammont tal-multa ma jkunx eċċessiv fir-rigward tal-kapaċità finanzjarja tal-impriża involuta meta tiġi adottata d-Deċiżjoni.

2.5.6. Applikazzjoni tal-Avviż ta’ Klemenza tal-1996

(49) Il-Kummissjoni tirrikonoxxi li Ferriere Nord tatha informazzjoni utli li ppermettitilha tifhem aħjar id-dettalji tal-prattika restittiva. Il-Kummissjoni jidhrilha li dan jissodisfa l-punt D, l-ewwel subartikolu tal-komunikazzjoni, li jindika li huwa possibbli li jitnaqqas l-ammont tal-multa f’każ fejn, qabel tintbagħat il-komunikazzjoni bl-akkużi, intrapriża tagħti lill-Kummissjoni informazzjoni, dokumenti jew elementi ta’ prova oħra li jgħinu biex jikkonfermaw is-sussistenza tal-ksur. Il-Kummissjoni tqis li huwa ġġustifikat li jingħata tnaqqis ta’ 20 % mit-total tal-multa lil Ferriere Nord.

3. MULTI IMPOSTI PERMEZZ TAD-DEĊIŻJONI

Alfa Acciai SpA EUR 3,587 miljun Feralpi Holding S.p.A. (dik li kienet Feralpi Siderurgica SpA) EUR 5,125 miljun Ferriere Nord S.p.A. EUR 2,237 miljun Partecipazioni Industriali SpA in Amministrazione Straordinaria (dik li kienet Riva Acciaio SpA) 0 Valsabbia Investimenti S.p.A. u Ferriera Valsabbia S.p.A., flimkien EUR 5,125 miljun

(1) Ir-Regolament tal-Kunsill (KE) Nru 1/2003 tas-16 ta’Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU L 1, 4.1.2003, p. 1).

(2) Id-Deċiżjoni C(2002)5087 (ĠU L 353, 13.12.2006, p. 1).

(3) Ara s-sentenzi tal-Qorti tal-Prim’Istanza tal-25 ta’ Ottubru 2007, SP et vs il-Kummissjoni, T-27/03, ECLI:EU:T:2007:317; Riva Acciaio vs il-Kummissjoni, T-45/03, ECLI:EU:T:2007:318; Feralpi Siderurgica vs il-Kummissjoni, T-77/03, ECLI:EU:T:2007:319 u Ferriere Nord vs il-Kummissjoni, T-94/03, ECLI:EU:T:2007:320.

(4) Id-Deċiżjoni C(2009) 7492 final.

(5) Id-Deċiżjoni C(2009)9912 final.

(6) Ara s-sentenzi tal-Qorti tal-21 ta’ Settembru 2017, Feralpi vs il-Kummissjoni, C-85/15 P, ECLI:EU:C:2017:709; Ferriera Valsabbia, Valsabbia Investimenti u Alfa Acciai vs il-Kummissjoni, C-86/15P, ECLI:EU:C:2017:717; Ferriere Nord vs il-Kummissjoni, C-88/15P, ECLI:EU:C:2017:716 u Riva Fire vs il-Kummissjoni, C-89/15P, ECLI:EU:C:2017:713.

(7) ĠU C 207, 18.07.1996 p. 4.

(8) Is-sentenza tal-Qorti tal-Ġustizzja tal-15 ta’ Ottubru 2002, Limburgse Vinyl Maatschappij et vs il-Kummissjoni, il-paragrafu 73.

(9) ĠU L 260, 6.9.1989, p. 1.

(10) Mis-27 ta’ Novembru 1997 sat-30 ta’ Novembru 1998 u mit-13 ta’ Ġunju 1995 sas-27 ta’ Settembru 1998 rispettivament.